兩橋詩 西新橋
作者：蘇軾
朝代：宋

paragraphs: 昔橋木千柱，挂湖如斷霓。
浮梁陷積淖，破板隨奔溪。
笑看遠岸沒，坐覺孤城低。
聊因三農隙，稍進百步隄。
炎州無堅植，潦水輕推擠。
千年誰在者，鐵柱羅浮西。
獨有石鹽木，白蟻不敢躋。
似開銅駝峰，如鑿鐵馬蹄。
岌岌類鞭石，山川非會稽。
嗟我久閣筆，不書紙尾鷖。
蕭然無尺箠，欲構飛空梯。
百夫下一杙，椓此百尺泥。
探囊頼故侯，寶錢出金閨。
父老喜雲集，簞壺無空携。
三日飲不散，殺盡西村雞。
似聞百歲前，海近湖有犀。
那知陵谷變，枯瀆生茭藜。
後來勿忘今，冬涉水過臍。